SKRIFTLIG FORESPØRGSEL E-2150/03

af Jean Lambert (Verts/ALE) til Kommissionen

(27. juni 2003)

Om: Det Forenede Kongeriges gennemførelse af arbejdsmarkedslovgivning vedrørende seksuel orientering

Direktiv 2000/78/EF(1) af 27. november 2000 om generelle rammebestemmelser om ligebehandling med hensyn til beskæftigelse og erhverv bygger på det princip, at ingen må udsættes for nogen form for forskelsbehandling som følge af seksuel orientering. Under meget begrænsede omstændigheder kan ulige behandling dog retfærdiggøres, når en relevant egenskab, der vedrører religion eller tro, handicap, alder eller seksuel orientering, udgør et regulært og afgørende erhvervsmæssigt krav.

Den engelske regering foreslår at anvende den følgende tekst til gennemførelse af artiklerne i ovennævnte direktiv under henvisning til princippet om ligebehandling ved ansættelse af personer med anderledes seksuelle orienteringer:

Undtagelse fra regulært erhvervsmæssigt krav (forordning 7, stk. 3)

a) beskæftigelsen vedrører en organiseret religion

b) arbejdsgiveren stiller krav, der har relation til seksuel orientering,

i) for at opfylde læresætningerne for religionen, eller

ii) som følge af beskæftigelsens art og den sammenhæng, inden for hvilken den udføres, med henblik på at undgå konflikter med de stærke religiøse overbevisninger, som et stort antal af denne religions tilhængere har;

c) og

i) enten opfylder den person ikke det krav, der stilles til denne, eller

ii) jdsgiveren er ikke forvisset om, og under alle omstændigheder er det fornuftigt af ham ikke at være forvisset om, at denne person opfylder kravet.

Er dette ifølge Kommissionen en gyldig og korrekt fortolkning af termen regulært og afgørende erhvervsmæssigt krav?

Indebærer dette ifølge Kommissionen ikke, at arbejdstageren er forpligtet til at forsvare sin seksuelle orientering ved en domstol snarere end, at arbejdsgiveren skal forsvare sin afgørelse om ikke at ansætte den pågældende person som følge af dennes seksuelle orientering?

(1) EFT L 303 af 2.12.2000, s. 16.

Svar afgivet på Kommissionens vegne af Anna Diamantopoulou

(28. juli 2003)

Kommissionen følger nøje medlemsstaternes udkast til forslag til gennemførelse af Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv. Direktivet skal være omsat til national lovgivning inden den 2. december 2003. Kommissionen er især opmærksom på, hvorledes medlemsstaterne foreslår at anvende bestemmelserne i direktivets artikel 4 vedrørende erhvervsmæssige krav.

Artikel 4, stk. 1, tillader ulige behandling, hvis den pågældende egenskab på grund af karakteren af bestemte erhvervsaktiviteter eller den sammenhæng, hvori sådanne aktiviteter udøves, udgør et regulært og afgørende erhvervsmæssigt krav, forudsat at målet er legitimt, og at kravet står i rimeligt forhold hertil.

Hvorvidt en bestemt type ulige behandling opfylder betingelserne i artikel 4, stk. 1, vil afhænge af det pågældende arbejde eller embede. Under alle omstændigheder fremgår det klart af direktivets artikel 10, at det ved borgerlig retspleje og sagsbehandling, når en person, der mener sig krænket, fordi princippet om ligebehandling tilsidesættes i forhold til den pågældende, for en domstol eller en anden kompetent myndighed fremfører faktiske omstændigheder, som giver anledning til at formode, at der er udøvet direkte eller indirekte forskelsbehandling, påhviler den indklagede at bevise, at princippet om ligebehandling ikke er blevet tilsidesat.

Kommissionen kan ikke gribe ind i løbet af gennemførelsesperioden. Til gengæld vil den efter direktivets ikrafttrædelsesdato tage de nødvendige retlige skridt for at sikre, at medlemsstaterne har overholdt alle forpligtelserne i direktivet.